Clinton of Trump? 'n Verkiesing van eerstes | Maroela Media
Clinton of Trump? 'n Verkiesing van eerstes
Esté Meyer Jansen
Donald Trump en Hillary Clinton.
Die Amerikaanse verkiesing vind Dinsdag plaas waarna Hillary Clinton of Donald Trump die 45ste president sal wees.
Volgens die jongste peilings is Hillary Clinton, die Demokrate se presidentskandidaat, 'n persentasiepunt of twee voor die Republikeinse kandidaat, Donald Trump, in vanjaar se verkiesingstryd.
Ontleders is dit eens dat die 2016-verkiesing die mees omstrede en ongewildste presidentskandidate nog vir beide die Demokrate, sowel as Republikeine in 'n verkiesingsveldtog opgelewer het.
Die veldtog is ook gekenmerk deur politieke moddergooiery – selfs meer as gewoonlik – en Amerikaanse verkiesingsveldtogte is omtrent berug hiervoor. Hillary Clinton is tot laat verlede week nog deur die FBI ondersoek vir haar gebruik van 'n private e-posbediener vir geheime kommunikasie tydens haar tyd as minister van buitelandse sake. Trump word wyd van ondemokratiese gedrag beskuldig en het uitlatings gemaak wat 'n mens se hare laat rys.
Dit is ook 'n verkiesing met baie eerstes: Clinton is die eerste vrou wat as presidentskandidaat van 'n hoofstroomparty staan en ook die eerste voormalige presidentsvrou wat vir dié amp verkiesbaar is. Trump is weer die eerste buitestaander-kandidaat, met weinig politieke ondervinding vir 'n hoofstroomparty. Hy is ook die eerste kandidaat wat deur sy eie partyleierskorps verwerp is en boonop die eerste kandidaat wat weier om sy belastingsopgawes bekend te maak.
Die gevolge hiervan, volgens ontleders, mag moontlik wees dat minder Amerikaners môre hul kruisie in die verkiesing sal gaan trek. Die jongste meningspeiling, wat oor die afgelope 18 maande bygehou is, dui egter daarop dat Amerikaners Clinton steeds effens meer aanvaarbaar vind as 'n president.
Die sogenaamde "battleground" of "swing"-state, soos Florida, Pennsilvanië en Ohio, bly 'n bepalende faktor in die uitslag van môre se verkiesing. Die Amerikaanse presidentsverkiesing word ook nie altyd deur die nasionale stemuitslag bepaal nie. Mense wat dié land se politiek volg, sal onthou George W Bush het in 2000 die Amerikaanse president geword, al het hy 500 000 minder stemme as sy mededinger, Al Gore, gekry.
Die wenner van die VSA se verkiesing word deur 'n kieskollege aangewys. Elke staat kry 'n aantal afgevaardigdes volgens die bevolkingsgestal van die staat, met 'n minimum van drie stemme vir state soos Wyoming, Alaska en Noord-Dakota, wat baie klein bevolkings het. 'n Kandidaat moet 270 stemme uit die kieskollege op hom verenig om te wen. Hy moet dus 'n kombinasie van state wen, waarvan die totale aantal afgevaardigdes tot die kieskollege 270 of meer is.
Real ClearPolitics voorspel Clinton sal waarskynlik reeds 259 stemme in die sakkie hê, teenoor Trump se 164. Hulle wil egter nie 'n mening waag oor wie die oorblywende 155 stemme in deelstate met groot bevolkings, soos Ohio, Noord-Carolina, Georgia, Florida en Arizona gaan wen nie.
'n Kandidaat het verder ook die oorweldigende steun van vroue-, swart- en Latyns-Amerikaanse kiesers nodig om president te word.
Die vraag is egter ook wat na môre se verkiesing gaan gebeur, maak nie saak wie die Withuis as president betree nie. Die laaste twee dekades voer die opposisie 'n guerrilla-oorlog om die lewe vir die president byna onmoontlik te maak. Dit beteken die vuil verkiesingsveldtog van 2016 is nog lank nie verby nie, maar mag dalk moontlik nou eers net begin het.
Suid-Afrika sal teen vroeg Woensdagoggend weet wie Amerika se nuwe president is.
Volg Maroela Media se dekking van dié verkiesing.
Donald Trump hillary clinton VSA VSA verkiesing
Die wêreld in foto's – 7 November 2016
Aardbewing weens 'skaliegasontginning' rig groot skade aan
Wie gee om?
4 jaar gelede
VSA speel 'n belangrike rol in die wêreld ekonomie. So as dinge daar skeef loop kan wêreld ekonomië en geldeenhede swaar getref word!
Wees nugter en moet nie onsin praat nie.
Trump !!Trump !!hy's ons man!!……
Ek dink nugter want ek is nog by die werk. Maar nou gaan ek blue label whiskey saam met die groot manne in saxonworld se berigte sjebeen drink. Weet nie hoe mugter ek gaan bly nie